
AVIZ

asupra propunerii  legislative de modificare şi completare 
a Legii nr.571/2003 privind Codul Fiscal
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă de modificare şi completare a Legii nr.571/2003 privind Codul Fiscal, trimisă cu adresa Pl-x 450 din 23 iunie 2008, înregistrată sub  nr. 21/108 din 24 iunie 2008. 
Senatul, în calitate de primă Cameră sesizată, a respins propunerea legislativă în şedinţa din 17 iunie 2008.
Potrivit prevederilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  23  septembrie 2008.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa nr. 321 din 17 martie 2008 şi punctul de vedere al Guvernului transmis cu adresa nr. 1306 din 3 iunie 2008 prin care nu susţine adoptarea acestei iniţiative legislative.

În urma dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică, întrucât scutirea de la plata accizelor pentru produsele energetice utilizate drept carburant pentru transporturile feroviare de călători şi marfă, potrivit prevederilor Directivei 96/2003/CE este una de tip facultativ, în sensul că statele membre nu sunt obligate să aplice o astfel de scutire, dau au posibilitatea să practice această scutire cu condiţia de a nu prejudicia alte prevederi comunitare privind funcţionarea pieţei interne şi fără a genera distorsiuni ale concurenţei.
Totodată, introducerea unei astfel de scutiri depinde în mod direct de politica fiecărui stat membru şi în primul rând de resursele bugetare care să asigure aplicarea scutirii.

Mai mult decât atât, în conformitate cu prevederile Legii nr.50/2002 privind finanţele publice, cu modificările ulterioare, precum şi  ale art.138 alin.(5) din Constituţia României, republicată, în cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor aprobate prin buget, trebuie să se prevadă şi mijloacele necesare acoperirii minusului de venituri.
Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi, avizarea negativă a propunerii legislative.
  În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice.  

